Смята се, че Агезилай е имал намерение да поведе войските си срещу персийския владетел Артаксеркс II, но е отзован в Елада, където започва Коринтската война, в която срещу Спарта се обединяват силите на Атина, Тива, Коринт, Аргос и някои други по-малки полиси. Със светкавичен поход през Тракия и Македония Агезилай нахлува в Тесалия, където отблъсква тесалийската конница. Подкрепен от фокидски, орхоменски войски и спартанската армия той се изправя срещу обединените противници при Херонея в Беотия и излиза победител в битката, но тя се оказва безрезултатна и той се оттегля през Делфи в Пелопонес. Малко преди това спартанският флот, който е командван също от Агезалай, е тотално разбит при Книдос от персийския флот под ръководството на Конон и Фарнабаз II.